
PËR KRIJIMIN E AGJENCISË KOMBËTARE TË HIDROKARBUREVE

Me propozimin e Ministrisë së Industrisë, të Burimeve Minerare dhe Energjitike, në zbatim të ligjit nr.7746, datë 28.7.1993 "Për hidrokarburet (kërkimi dhe prodhimi)", Këshilli i Ministrave

V E N D O S I:

1. Krijimin e Agjencisë Kombëtare të Hidrokarbureve, si institucion në vartësi e në shërbim të drejtëpërdrejtë të ministrit të Industrisë, Burimeve Minerare dhe Energjitike, e cila ka këto të drejta e detyra:
-Të zbatojë politikën e qeverisë në fushën e hidrokarbureve dhe të propozojë variante të ndryshme për politikat në sektorin e hidrokarbureve për kërkimin dhe nxjerrjen.
-Të negociojë të gjitha marrëveshjet hidrokarbure me persona fizikë e juridikë, vendas e të huaj.
-Të ushtrojë kontroll për kryerjen e operacioneve hidrokarbure në përputhje me ligjin, mbi të gjithë kontraktorët ose palët e licencuara.
-Të përgatitë dokumentacionin dhe praktikat e nevojshme për dhënien e lejeve, licencave e autorizimeve në përputhje me ligjin, të cilat mundësojnë hyrjen në marrëveshje dhe kryerjen e operacioneve hidrokarbure sipas marrëveshjeve të arritura.
-Të konceptojë e të hartojë aktet ligjore e nënligjore, rregullore dhe kontrata model për të gjitha veprimtaritë hidrokarbure në vendin tonë.
-Të ndjekë, në emër të shtetit shqiptar, të pesë kontratat e lidhura me firmat e huaja për operacionet e naftës në det.
-Të administrojë e përpunojë, sipas teknikave e standardeve ndërkombëtare, të dhënat komplekse, gjeologjike, teknike, ekonomike e administrative, duke realizuar ekskluzivitetin e pronësisë së shtetit mbi të dhënat që lidhen me veprimtaritë e kërkimshfrytëzimit të hidrokarbureve në Shqipëri dhe për të gjitha problemet e tjera që shprehin interesat e shtetit në sektorin e hidrokarbureve.
-Të marrë pjesë në hartimin e planeve të zhvillimit të sektorit të naftës.
-Të komercializojë, në bazë të parimeve të tregut të lirë, pjesën e hidrokarbureve që i takon shtetit në një marrëveshje hidrokarbure.
-Të derdhë në buxhetin e shtetit fitimet nga shitja pas heqjes së kostove të operimit të agjencisë, në përputhje me buxhetin e miratuar nga ministri për këtë agjenci.
2. Agjencia Kombëtare e Hidrokarbureve organizohet si institucion më vete, i cili me të ardhurat që do të realizojë, të mbulojë shpenzimet.
Duke filluar nga gjashtëmujori i dytë i vitit 1993 dhe në vitet e ardhshme, në dispozicion të kësaj agjencie do të vihen
fondet monetare të përcaktuara për administrim dhe për kualifikimin, që janë parashikuar në kontratat e lidhura me investitorët e huaj, si dhe ato që do të lidhen në të ardhmen.
Për gjashtëmujorin e dytë të vitit 1993 kësaj agjencie do t'i vihet në dispozicion fondi përkatës i caktuar për Drejtorinë e Negociatave dhe i parashikuar në programin financiar të Albpetrolit , bashkë me transferimin e llogarisë përkatëse bankare të Drejtorisë të Negociatave.
Të përdorë për qëllime operimi të agjencisë një pjesë të të ardhurave që sigurohen nga shitja e pjesës së shtetit në një marrëveshje hidrokarburesh. Kjo pjesë miratohet nga ministri i Industrisë, Burimeve Minerare dhe Energjitike dhe ministri i Financave dhe i Ekonomisë.
3. Anëtarët e Këshillit Drejtues të Agjencisë Kombëtare të Hidrokarbureve dhe drejtori i saj emërohen nga ministri. Ata duhet të jenë me përvojë dhe me kapacitet në fushën që mbulojnë. 
Pagat e punonjësve caktohen mbi bazën e vendimit të Këshillit të Ministrave nr.345, datë 10.8.1992 "Për shpërblimin e punës së punonjësve".
4. Agjencia nuk mund t'i përdorë fondet e saj për riinvestime e qëllime të tjera komerciale. Ajo nuk mund të hyjë në konkurrencë  me persona fizikë e juridikë shqiptarë e të huaj për çështje komerciale. Fondet dhe të ardhurat e tjera të saj i përdor vetëm për qëllimet e përcaktuara në pikat 1 dhe 2 të këtij vendimi.
5. Sistemimi dhe organizimi i Agjencisë Kombëtare të Hidrokarbureve bëhet në mjediset e Ministrisë së Industrisë, Burimeve Minerare dhe Energjitike. Asaj i kalon i gjithë inventari fizik i Drejtorisë së Negociatave të Albpetrol-it.
6. Për zbatimin e këtij vendimi ngarkohet Ministria e Industrisë, Burimeve Minerare dhe Energjitike.

Ky vendim hyn në fuqi menjëherë.

KRYETARI I KËSHILLIT TË MINISTRAVE
Aleksandër Meksi 


